Ná valse bewerings word beampte geloof wat baba help(Foto via Wouter de Vos/Facebook) ŉ Verkeersbeampte wat op sosiale media gekap is toe ŉ foto van haar met ŉ baba op haar rug gedeel is, word nou geloof nadat die werklike omstandighede onthul is. Die foto is ongeveer ŉ maand gelede op sosiale media gedeel en gebruikers het hul mond uitgespoel oor die verkeersbeampte. Wouter de Vos, ŉ raadslid in die Kaapstad-munisipaliteit, sê talle kommentare was baie onbeskof en haatdraend. “Mense het dinge gesê soos, ‘lekker om jou kind werk toe te vat, nè …” Omdat sy ŉ Kaapstad-verkeersbeampte is, het De Vos onderneem om ondersoek in te stel. “Hier is die feite. Die baba se ma is beseer in ŉ motorongeluk en was in die voertuig vasgekeer. Hierdie wonderlike beampte, Andisiswe Gxabuza, het besluit om self na die kosbare babatjie om te sien onder moeilike en traumatiese omstandighede, terwyl sy met haar pligte voortgegaan het,” sê De Vos. Hy sê dit is presies die tipe toewyding wat wonderlike beamptes sal toon. “Dit is die toonbeeld van ons Kaapstad as ŉ stad wat omgee.” Kaapstad se portefeuljekomitee oor veiligheid en sekuriteit het vandeesweek seker gemaak dat Gxabuza die erkenning en respek vir dié optrede ontvang. “Beampte Gxabuza, ek salueer en respekteer jou! Ek vra dat mense hierdie storie sal deel om seker te maak dat die feite versprei word en om seker te maak dat ŉ held die erkenning en respek kry wat sy verdien.” (Foto via Wouter de Vos/Facebook)